‘તું….. તમે આયુર્વેદના નિષ્ણાતની અદાથી વાતો કરો છો…. બેસો….’ ભારતી અંદર ગઈ, એની મા ડ્રોઈંગરૂમમાં આવી. થોડી વારે ભારતીના પિતા પણ ઑફિસેથી આવી ગયા. સવારે આ બન્ને મુરબ્બીઓ ભારતીની હાજરીમાં ભરતને જે પ્રશ્નસૂચક નજરથી જોતાં હતાં એ નજર અત્યારે બદલાઈ ગઈ. બન્નેએ ભરત સાથે ખૂબ જ મીઠાશથી વાતો કરી, ચા સાથે નાસ્તો અપાયો અને જમીને જ જવાનો આગ્રહ સેવ્યો. કોણ જાણે કેમ ભરતને એની પ્રિયતમા તરફથી યોગ્ય પ્રતિસાદ મળતો હોય એવું ન લાગ્યું. ભારતી એની સાથે ઓછું બોલતી હતી અને તબિયતના સમાચાર પૂછતી વખતે એ ભરતના ઘણાઘણા સવાલોને ચાતરી જતી હતી. આ ઘર છોડ્યું ત્યાં સુધી ભરત એ જાણી ન શક્યો કે ભારતીને ખરેખર શેની તકલીફ છે. હા, એના પિતા એટલું બોલી ગયા કે ભારતીને ચેક-અપ કરાવવા મુંબઈ લઈ જવી પડે.